Document ID: 32013D0752

A BIZOTTSÁG VÉGREHAJTÁSI HATÁROZATA
(2013. december 11.)
a kis hatótávolságú eszközök által használt rádióspektrum harmonizációjáról szóló 2006/771/EK határozat módosításáról és a 2005/928/EK határozat hatályon kívül helyezéséről
(az értesítés a C(2013) 8776. számú dokumentummal történt)
(EGT-vonatkozású szöveg)
(2013/752/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („Rádióspektrum-határozat”) (1) és különösen annak 4. cikke (3) bekezdésére,
mivel:
(1)
A 2006/771/EK bizottsági határozat (2) a kis hatótávolságú eszközök széles köre - többek között az olyan alkalmazások, mint a riasztóberendezések, helyi elektronikus hírközlő berendezések, ajtónyitó eszközök, orvosi implantátumok és intelligens közlekedési rendszerek - számára harmonizálja a spektrumhasználat műszaki feltételeit. A kis hatótávolságú eszközök általában tömegpiaci és/vagy hordozható termékek, amelyek könnyen szállíthatók és használhatók a határokon keresztül; a frekvenciákhoz történő hozzáférés feltételeinek eltérései ezért akadályozzák a termékek szabad áramlását, növelik azok előállítási költségeit, és más rádióalkalmazások és szolgálatok káros interferenciájának kockázatát hordozzák.
(2)
Az egy többéves rádióspektrum-politikai program létrehozásáról szóló, 2012. március 14-i 243/2012/EU európai parlamenti és tanácsi határozat (3) (RSPP) előírja a tagállamok számára, hogy a spektrumhasználat hatékonyságának és rugalmasságának fokozása érdekében a Bizottsággal együttműködve - adott esetben - ösztönözzék a közös, valamint a megosztott spektrumhasználatot.
(3)
A kis hatótávolságú eszközök egyre növekvő gazdasági jelentősége folytán, valamint a technológia és a társadalmi igények gyors változása nyomán az említett eszközök új alkalmazásai jelenhetnek meg. Ezek megkövetelik a rádiófrekvenciák harmonizációjára vonatkozó feltételek rendszeres frissítését.
(4)
A Bizottság a 676/2002/EK határozat 4. cikke (2) bekezdésének megfelelően 2006. július 5-én állandó megbízást adott a Postai és Távközlési Igazgatások Európai Értekezletének (CEPT) a 2006/771/EK határozat mellékletének a kis hatótávolságú eszközökkel kapcsolatos technológiai és piaci fejlődést követő naprakésszé tételére.
(5)
A 2006/771/EK határozat mellékletét a 2008/432/EK (4), a 2009/381/EK (5), a 2010/368/EU (6) bizottsági határozat, majd a 2011/829/EU bizottsági végrehajtási határozat (7) melléklete váltotta fel, ezzel módosítva a kis hatótávolságú eszközökre irányadó harmonizált műszaki feltételeket.
(6)
A fent említett megbízatása részeként benyújtott 2013. márciusi jelentésében (8) a CEPT beszámolt a Bizottságnak a 2006/771/EK határozat mellékletében található „kis hatótávolságú eszköz típusa” és „a használatra vonatkozó egyéb korlátozások” kategóriák kért vizsgálatának eredményeiről, és az említett melléklet műszaki tartalmának több szempontból való módosítását javasolta.
(7)
A megbízás alapján született eredmények tanúsága szerint a nem kizárólagos és megosztásos alapon működő kis hatótávolságú eszközök használatához egyrészről a megosztott spektrumhasználat lehetőségét illetően biztos jogi háttér szükséges, amely a harmonizált frekvenciasávok használatára vonatkozó, a sávok megbízható és hatékony közös használatát biztosító kiszámítható műszaki feltételek meghatározásával érhető el. Másrészről annak érdekében, hogy az Unió maximálisan kihasználhassa a vezeték nélküli technológiákra irányuló innovációban rejlő lehetőségeket, elegendő rugalmasságot szükséges biztosítani a kis hatótávolságú eszközök alkalmazásainak széles köre számára. Ezért a káros interferencia elkerülése érdekében a spektrumhasználatra vonatkozóan meghatározott műszaki feltételek harmonizációjára van szükség oly módon, hogy az lehetővé tegye a lehető legnagyobb mértékű rugalmasságot, és egyúttal előmozdítsa a frekvenciasávoknak a kis hatótávolságú eszközök általi megbízható és hatékony használatát.
(8)
Ezt a célt szolgálja a kis hatótávolságú eszközök „típusa” fogalmának mellőzése és az ilyen eszközök kategóriáinak harmonizálása. Mind a két kategóriatípus meghatározásával egész sor kis hatótávolságú eszköz számára biztosítható a kiszámítható megosztási környezet. E kategóriákon belül a kis hatótávolságú eszközök csoportosítása vagy a spektrumhoz való hozzáférés hasonló műszaki mechanizmusa, vagy a várható alkalmazási gyakoriságot meghatározó, hasonló felhasználási forgatókönyvek alapján történik.
(9)
A műszaki mellékletben meghatározott kategóriák alkalmazási köre kiszámíthatóvá teszi a felhasználók számára, hogy mely más kis hatótávolságú eszközök használhatják nem kizárólagos és megosztásos alapon ugyanazt a frekvenciasávot. A rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelv (R&TTE-irányelv) (9) előírásai szerint a gyártóknak gondoskodniuk kell arról, hogy ténylegesen ne jöjjön létre káros interferencia a kis hatótávolságú eszközök között.
(10)
A kis hatótávolságú eszközök harmonizált kategóriájának és a felhasználás műszaki feltételeinek (frekvenciasáv, maximális adóteljesítmény/maximális térerősség/maximális teljesítménysűrűség, további paraméterek és a használatra vonatkozó egyéb korlátozások) az ötvözése az e határozat hatálya alá tartozó konkrét frekvenciasávokban olyan harmonizált megosztási környezetet hoz létre, amelyben a kis hatótávolságú eszközök nem kizárólagos alapon, a spektrumhasználat céljától függetlenül, közösen használhatják az érintett sávokat.
(11)
A jogbiztonság és az említett harmonizált megosztási környezet kiszámíthatóságának megőrzése érdekében a harmonizált frekvenciasávoknak a harmonizált kategóriába nem tartozó, illetve a kevésbé szigorú műszaki feltételek hatálya alá tartozó kis hatótávolságú eszközök általi használata csak olyan mértékben lenne engedélyezett, hogy az ne befolyásolja hátrányosan az adott megosztási környezetet.
(12)
A Bizottság 2011. július 6-án a 676/2002/EK határozat 4. cikkének (2) bekezdése alapján újabb megbízást adott a CEPT-nek a 169,4-169,8125 MHz frekvenciasáv Közösségen belüli összehangolásáról szóló, 2005. december 20-i 2005/928/EK bizottsági határozat (10) esetleges felülvizsgálatához szükséges műszaki vizsgálatok elvégzésére, a harmonizált sávnak az említett határozat 5. cikkében említett hatékony felhasználása érdekében.
(13)
Az említett második megbízatás részeként benyújtott 2012. júniusi jelentésében (11) a CEPT azt javasolta a Bizottságnak, hogy a harmonizált frekvenciasáv (169,4-169,8125 MHz) láthatóságának és átláthatóságának fokozása érdekében a 2006/771/EK határozat mellékletének következő módosításakor építse be a mellékletbe a 169 MHz sávban működő alacsony teljesítményű/kis hatótávolságú eszközökre vonatkozó meglévő és további kiegészítő harmonizációs rendelkezéseket.
(14)
A CEPT által végzett munka eredményeképpen egyszerűsíthetők a kis hatótávolságú eszközökre vonatkozó szabályozási feltételek. A spektrumhoz való hozzáférésre vonatkozó feltételek harmonizációja révén teljesülne az RSPP azon célkitűzése, amely szerint a belső piacon ösztönözni kell a kis hatótávolságú eszközök kategóriáinak közös spektrumhasználatát.
(15)
A 2006/771/EK határozat mellékletét tehát ennek megfelelően módosítani kell, a 2005/928/EK határozatot pedig hatályon kívül kell helyezni.
(16)
A spektrum eredményes kihasználása és a káros interferencia kiküszöbölése céljából az e határozatban lefektetett feltételek szerint működő berendezéseknek az R&TTE-irányelvnek is meg kell felelniük, ami a harmonizált szabványoknak való megfeleléssel vagy egyéb megfelelőségértékelési eljárás útján igazolható.
(17)
Az e határozatban előírt intézkedések összhangban vannak a Rádióspektrum-bizottság véleményével,
ELFOGADTA EZT A HATÁROZATOT:
1. cikk
A 2006/771/EK határozat 2. cikke a következő ponttal egészül ki:
„3. »kis hatótávolságú eszköz kategóriája«: a frekvenciasávot hasonló műszaki spektrum-hozzáférési mechanizmusok útján vagy hasonló felhasználási forgatókönyvek alapján használó kis hatótávolságú eszközök csoportja”
2. cikk
A 2006/771/EK határozat 3. cikke helyébe a következő szöveg lép:
„3. cikk
(1) A tagállamok az e határozat mellékletében meghatározott konkrét feltételekkel és végrehajtási határidőig nem kizárólagos, interferenciamentes és nem védett alapon kijelölik és elérhetővé teszik a frekvenciasávokat a meghatározott kategóriájú kis hatótávolságú eszközök számára.
(2) Az (1) bekezdés ellenére a tagállamok élhetnek a rádióspektrum-határozat 4. cikkének (5) bekezdése által nyújtott lehetőségekkel.
(3) Ez a határozat nem sérti a tagállamok jogait arra nézve, hogy a frekvenciasávok használatát az e határozat mellékletében meghatározottaknál kevésbé szigorú feltételekkel vagy harmonizált kategóriába nem tartozó kis hatótávolságú eszközök számára engedélyezzék, amennyiben ez nem akadályozza meg és nem korlátozza az adott kategóriába tartozó kis hatótávolságú eszközöknek az e határozat mellékletében előírt megfelelő olyan műszaki és üzemi feltételek melletti működését, amelyek lehetővé teszik a spektrum meghatározott részének az ugyanazon kategóriába tartozó kis hatótávolságú eszközök általi megosztott, nem kizárólagos és különböző célú használatát.”
3. cikk
A 2006/771/EK határozat mellékletének helyébe e határozat mellékletének szövege lép.
4. cikk
A 2005/928/EK határozat hatályát veszti.
5. cikk
A tagállamok legkésőbb 2014. szeptember 1-ig jelentést tesznek a Bizottságnak e határozat végrehajtásáról.
6. cikk
Ennek a határozatnak a tagállamok a címzettjei.
Kelt Brüsszelben, 2013. december 11-én.

Labels: 7
12